Η ***Παρασκευή και 13 Μέρος: Το Τελευταίο Κεφάλαιο*** (πρωτότυπος τίτλος: ***Friday the 13th: The Final Chapter***) είναι αμερικανική ταινία τρόμου, και ειδικότερα του είδους σλάσερ, του 1984. Σκηνοθετήθηκε από το Τζόσεφ Ζίτο, σε παραγωγή του Φρανκ Μανκούσο Τζ. και με πρωταγωνιστές τους Κόρεϊ Φέλντμαν, Τεντ Ουάιτ, Κίμπερλι Μπεκ και Κρίσπιν Γκλόβερ. Είναι το τέταρτο μέρος της σειράς ταινιών *Παρασκευή και 13*. Λαμβάνοντας μέρος αμέσως μετά τα γεγονότα του *Παρασκευή και 13 Μέρος III*, η ιστορία ακολουθεί το θεωρούμενο νεκρό Τζέισον Βόρχις ο οποίος μεταφέρεται στο νεκροτομείο όπου ξαναζωντανεύει και φεύγει. Τότε επιστρέφει στη Κατασκήνωση Κρίσταλ Λέικ για να συνεχίσει τη δολοφονική του μανία, στοχεύοντας μια οικογένεια και μια ομάδα γειτονικών έφηβων.

Όπως και η *Παρασκευή και 13 Μέρος ΙΙΙ*, η ταινία αρχικά προοριζόταν να είναι το τελευταίο μέρος της σειράς ταινιών. Ο Μανκούσο Τζ. ήθελε να ολοκληρώσει τη σειρά καθώς ένιωθε πως κανείς δεν τον σεβόταν για τη βοηθητική δουλειά του στη *Παρασκευή και 13* ανεξάρτητα από τα ποσά που οι ταινίες κέρδισαν στο box office, ενώ ήθελε να αναλάβει και άλλες δουλειές. Η Paramount Pictures επίσης στήριξε την απόφαση του, καθώς γνώριζε για τη μειωμένη δημοτικότητα των ταινιών σλάσερ τη περίοδο της κυκλοφορίας της ταινίας. Ως αποτέλεσμα η ταινία διαφημίστηκε ως «Το Τελευταίο Κεφάλαιο» για να σιγουρέψει την απόφαση. Ο καλλιτέχνης μέικ-απ Τομ Σαβίνι, ο οποίος δούλεψε στη πρώτη ταινία, επέστρεψε για το σίκουελ αφού ήθελε να βοηθήσει στην εξουδετέρωση του Τζέισον, στου οποίου τη δημιουργία συνέβαλλε.

Η ταινία ήταν αρχικά προγραμματισμένη να κυκλοφορήσει τον Οκτώβριο του 1984, όμως η Paramount μετακίνησε τη κυκλοφορία της ταινίας στις 13 Απριλίου 1984. Με τη κινηματογραφική κυκλοφορία της, η ταινία κέρδισε περίπου 11 εκατομμύρια δολάρια στην πρώτη εβδομάδα κυκλοφορίας και είχε έσοδα 33 εκατομμύρια δολάρια στις Ηνωμένες Πολιτείες με προϋπολογισμό 2,2 εκατομμυρίων δολαρίων, κάνοντας τη ταινία τη τέταρτη επικερδέστερη στη σειρά ταινιών *Παρασκευή και 13* με περίπου 9,815,700 εισιτήρια να έχουν πουληθεί. Η ταινία απέσπασε αρνητικές κριτικές σε γενικές γραμμές. Παρά το γεγονός ότι αρχικά προοριζόταν να είναι η τελευταία ταινία, η επιτυχία του *Το Τελευταίο Κεφάλαιο* παρακίνησε την εταιρεία για ακόμη ένα σίκουελ, το *Παρασκευή και 13: Ένα Νέο Ξεκίνημα*, ένα χρόνο αργότερα.

Πλοκή
-----

Τη νύχτα μετά τα γεγονότα στο Καταφύγιο Χίγκινς, η αστυνομία ψάχνει το έδαφος και βρίσκει το σώμα του Τζέισον Βόρχις, ο οποίος είναι θεωρούμενα νεκρός, και μεταφέρεται στο νεκροτομείο. Στο νοσοκομείο, ο Τζέισον ξαναζωντανεύει και φεύγει, σκοτώνοντας τον ιατροδικαστή Άξελ και τη νοσηλεύτρια Μόργκαν με αντικείμενα που βρήκε μέσα στο δωμάτιο. Την επόμενη ημέρα, μια ομάδα έφηβων κατευθύνεται στη Κρίσταλ Λέικ για το Σαββατοκύριακο. Η παρέα αποτελείται από τον Πολ, τη σύντροφο του, Σαμ, την άπειρη Σάρα, το σύντροφο της, Ντουγκ, το κοινωνικά αδέξιο Τζίμι και το πλακατζή Τεντ. Στη διαδρομή, η παρέα περνάει από τη ταφόπλακα της Πάμελα Βόρχις και από έναν άνθρωπο που έκανε ωτοστόπ, ο οποίος σύντομα δολοφονήθηκε από το Τζέισον.

Οι έφηβοι φτάνουν και συναντούν τη γειτόνισσα Τρις Τζάρβις, το δωδεκάχρονο αδερφό της, Τόμι, και το σκύλο της οικογένειας, Γκόρντον. Ενώ πήγαιναν μια βόλτα την επόμενη ημέρα, η παρέα συναντά τις δίδυμες Τίνα και Τέρι, και πηγαίνουν για κολύμπι χωρίς ρούχα. Η Τρις και ο Τόμι βρέθηκαν μπροστά στη σκηνή και η Τρις δέχεται μια πρόσκληση για ένα πάρτι που θα γινόταν το βράδυ. Αργότερα, όταν το αυτοκίνητο τους χάλασε, η Τρις και ο Τόμι δέχονται τη βοήθεια ενός νεαρού με το όνομα Ρομπ. Τον φέρνουν στο σπίτι τους, όπου συναντά τη μητέρα τους και ο Τόμι του δείχνει αρκετές μάσκες τεράτων που έφτιαξε ο ίδιος πριν ο Ρομπ βγει για να κάνει κάμπινγκ.

Αργότερα το βράδυ, οι έφηβοι ξεκινούν το πάρτι. Η Σαμ ζηλεύει βλέποντας τη Τίνα να φλερτάρει με το Πολ και φεύγει. Εκείνη κατευθύνεται προς τη λίμνη όπου ο Τζέισον τη καρφώνει με ένα δόρυ. Όταν ο Πολ βγαίνει για να τη ψάξει, ο Τζείσον τον δολοφονεί. Η Τέρι προσπαθεί να φύγει νωρίς από το πάρτι, όμως προτού ανέβει στο ποδήλατο της ο Τζέισον τη σκοτώνει επίσης. Η κυρία Τζάρβις φτάνει στο σπίτι της και βλέπει πως υπάρχει διακοπή ρεύματος. Ενώ ψάχνει για τα παιδιά της και το Γκόρντον, ο Τζέισον τη δολοφονεί εκτός οθόνης. Η Τρις και ο Τόμι σύντομα φτάνουν και συνειδητοποιούν πως η μητέρα τους αγνοείται. Η Τρις πάει να τη βρει αλλά βρίσκει το χώρο κάμπινγκ του Ρομπ. Αποκαλύπτεται πως ο Ρομπ είναι ο αδερφός της Σάντρα από τη δεύτερη ταινία. Ο Ρομπ επίσης της εξηγεί πως ο Τζέισον είναι ακόμη ζωντανός και πως εκείνος πήγε στη Κατασκήνωση Κρίσταλ Λέικ για να τον εκδικηθεί για τη δολοφονία της αδερφής του.

Αφού κοιμήθηκε με τη Τίνα, ο Τζίμι πηγαίνει στο κάτω όροφο για να πιει ένα ποτήρι κρασί, αλλά ο Τζέισον τον δολοφονεί. Η Τίνα κοιτάει από το πάνω όροφο το παράθυρο όμως ο Τζέισον τη πετάει από το παράθυρο και εκείνη πεθαίνει πέφτοντας πάνω σε ένα αυτοκίνητο. Ενώ βρίσκεται υπό την επήρεια ουσιών, ο Τεντ βλέπει ταινίες ερωτικού περιεχομένου σε ένα προβολέα ταινιών και ο Τζέισον τον σκοτώνει με ένα αιχμηρό αντικείμενο. Ο δολοφόνος τότε κατευθύνεται στο πάνω όροφο όπου ο Ντουγκ και η Σάρα τελείωσαν τη σεξουαλική τους συνεύρεση στη ντουζιέρα. Όταν η Σάρα φεύγει, ο Τζέισον δολοφονεί το Ντουγκ μέσα στο μπάνιο. Όταν η Σάρα βλέπει το πτώμα του Ντουγκ ουρλιάζει και προσπάθησε ανεπιτυχώς να ξεφύγει από το Τζέισον.

Ανησυχώντας για την ασφάλεια του μικρού Τόμι, η Τρις και ο Ρομπ επιστρέφουν στο σπίτι. Πηγαίνουν να ερευνήσουν στο διπλανό σπίτι και ανακαλύπτουν τα πτώματα των έφηβων. Ο Γκόρντον διαφεύγει και ο Τζέισον δολοφονεί το Ρομπ στο υπόγειο καθώς η Τρις τρέχει προς το σπίτι, έχοντας πάρει μαζί της το μεγάλο μαχαίρι του Ρομπ. Εκείνη και ο Τόμι προσπαθούν να φράξουν το σπίτι, όμως ο Τζέισον μπαίνει και τους κυνηγά μέχρι το δωμάτιο του Τόμι. Η Τρις παρασύρει το Τζέισον έξω από το σπίτι και διαφεύγει, όμως αργότερα γύρισε στο σπίτι και σοκαρίστηκε όταν συνειδητοποίησε πως ο Τόμι είχε παραμείνει εκεί. Η Τρις διαισθάνεται το Τζέισον πίσω της και προσπαθεί να τον αντιμετωπίσει με το μεγάλο μαχαίρι, όμως κατατροπώνεται. Ο Τόμι, έχοντας μεταμφιεστεί ώστε να μοιάζει με το Τζέισον σε μικρή ηλικία, του αποσπά τη προσοχή αρκετά ώστε η Τρις να τον χτυπήσει. Ωστόσο το χτύπημα της απλώς ρίχνει κάτω τη μάσκα του. Καθώς η Τρις στέκεται τρομοκρατημένη απέναντι από το παραμορφωμένο πρόσωπο του, ο Τόμι παίρνει το μαχαίρι και χτυπάει το Τζέισον στο κεφάλι με αποτέλεσμα να πέσει κάτω. Όταν ο Τόμι παρατηρεί πως τα δάχτυλα του Τζέισον κουνιόνταν, συνέχισε να τον χτυπάει φωνάζοντας του να πεθάνει, ενώ η Τρις ούρλιαζε το όνομα του Τόμι, προτρέποντας τον να σταματήσει.

Στο νοσοκομείο, η Τρις δέχεται μια επίσκεψη από το Τόμι. Εκείνος τρέχει, την αγκαλιάζει και κοιτάζει επίμονα τη κάμερα με ένα διαταραγμένο βλέμμα.

Παραπομπές
----------

1. ↑  Maslin, Janet (April 20, 1984). «AT THE MOVIES; Watching film makersin New York.». *The New York Times*.. Ανακτήθηκε στις April 13, 2020.
2. ↑  *Παρασκευή και 13: Το Τελευταίο Κεφάλαιο* στον κατάλογο του Αμερικανικού Ινστιτούτου Κινηματογράφου
3. ↑  «Friday the 13th Part IV: The Final Chapter (1984)». *The Numbers*. Ανακτήθηκε στις 10 Ιουλίου 2015.

Εξωτερικοί σύνδεσμοι
--------------------

* *Παρασκευή και 13: Το Τελευταίο Κεφάλαιο* στον κατάλογο του Αμερικανικού Ινστιτούτου Κινηματογράφου
* *Παρασκευή και 13: Το Τελευταίο Κεφάλαιο*   στην IMDb
* *Παρασκευή και 13: Το Τελευταίο Κεφάλαιο* στο Rotten Tomatoes
* *Παρασκευή και 13: Το Τελευταίο Κεφάλαιο* στο Box Office Mojo
* Σελίδα για τη ταινία στην ιστοσελίδα *Camp Crystal Lake*
* Σελίδα για τη ταινία στο Fridaythe13thfilms.com